**MZZ z učnim listom prispeva k ozaveščanju o univerzalnih pravicah otrok beguncev**

**Ljubljana, 5. maja 2016 - Na Ministrstvu za zunanje zadeve smo na osnovi izkušenj z dolgoletnega slovenskega projekta "Naše pravice", ki so ga bili deležni otroci v številnih državah, in na podlagi Konvencije o pravicah otrok pripravili učni list "Otroci begunci", ki je namenjen podpori aktivnostim ozaveščanja otrok v slovenskem vzgojno-izobraževalnem sistemu o univerzalnih pravicah otrok beguncev. Šole lahko z izobraževanjem o pravicah otrok bistveno prispevajo k ustvarjanju atmosfere razumevanja, sprejemanja in vključevanja otrok od drugod, saj nihče ne bi smel biti puščen ob strani. Učni list, ki smo ga izdali v dogovoru z Ministrstvom za izobraževanje, znanost in šport, je naš prispevek k številnim drugim aktivnostim ozaveščanja o človekovih pravicah.**

Učni list s sporočilom "Če smo otroci begunci v drugih državah, imamo pravico, da za nas poskrbijo" smo danes predstavili učiteljem in ravnateljem ter drugim šolskim strokovnjakom na konferenci "Vključenost priseljencev v vzgojno-izobraževalni sistem RS", ki poteka v organizaciji Ministrstva za izobraževanje, znanost in šport ter Zavoda za šolstvo na Brdu pri Kranju. Učni list smo natisnili v 40.000 izvodih za učence, ki bodo tematiko univerzalnih otrokovih pravic obravnavali pri razrednih urah v osnovnih šolah v Sloveniji.

Izobraževanje in usposabljanje za človekove pravice je temeljnega pomena za vzpostavljanje in ohranjanje demokratične in strpne družbe vrednot ter medsebojnega spoštovanja. Gre za prispevek k trajnemu miru, stabilnosti in varnosti. Tako kot druge države članice Organizacije združenih narodov je Slovenija zavezana k uresničevanju Svetovnega programa OZN za izobraževanje za človekove pravice.